26 ຄົນເສຍຊີວິດ ໃນເຫດສັງຫານໝູ່ ຢູ່ໂຮງຮຽນປະຖົມ ໃນສະຫະລັດ (ສະໄລດ໌)
ປະທານາທິບໍດີ Obama ​ກ່າວຕໍ່​ປະຊາ​ຊົນອາ​ເມຣິກັນ​ ດ້ວຍ​ນໍ້າ​ຕາ​ຍ້ອຍ ​​ວ່າ “ຫົວ​ໃຈ​ຂອງ​ພວກ​ເຮົາ​​ແຕກ​ສະຫລາຍ” ນໍາການ​ເສຍ​ຊີວິດຂອງ​ຄົນ​ພວກ​ນີ້.
ບັນດາເຈົ້າໜ້າທີ່ຍັງບໍ່ທັນໄດ້ບອກໃຫ້ຮູ້ເທື່ອວ່າ ແມ່ນຫຍັງເປັນ ສາເຫດໃຫ້ມືປືນອາຍຸ 20 ປີ ຄົນນຶ່ງ ທໍາການຍິງສັງຫານໝູ່ ເດັກ ນ້ອຍ 20 ຄົນ ແລະຜູ້ໃຫຍ່ 6 ຄົນ ຢູ່ໂຮງຮຽນປະຖົມ ໃນເມືອງ Newton ລັດ Connecticut ໃນເຊົ້າວັນສຸກວານນີ້ ບັນດາຜູ້ໄວ້ທຸກຫລາຍຮ້ອຍຄົນ ພາກັນໄປເຕົ້າໂຮມຢູ່ໂບດໃນ ເມືອງ Newton ໃນຄືນວັນສຸກ ເພື່ອຮ່ວມໄວ້ທຸກແກ່ພວກເຄາະ ຮ້າຍ ໃນຂະນະທີ່ປະຊາຄົມແລະປະເທດຊາດ ພະຍາຍາມທໍາ ຄວາມເຂົ້າໃຈ ຜູ້ປົກຄອງລັດ ທ່ານ Sannel Malloy ກ່າວຕໍ່ພວກໄວ້ອາໄລວ່າ “ມື້ນີ້ ຜີມານໄດ້ມາຢ້ຽມຢາມປະຊາຄົມແຫ່ງນີ້ ” ໃນວັນເສົາມື້ນີ້ ປະທານາທິບໍດີ Barack Obama ໄດ້ກ່າວຢູ່ໃນຄໍາປາໄສປະຈໍາອາທິດຂອງທ່ານວ່າ ເວລານີ້ ພໍ່ແມ່ທຸກໆຄົນໃນອາເມຣິກາ ແມ່ນມີຫົວໃຈທີ່ໜັກອຶ້ງ ເຕັມໄປດ້ວຍຄວາມໂສກເສົ້າເສຍໃຈ ແລະທ່ານຮຽກຮ້ອງ ໃຫ້ມີການເອົາບາດກ້າວທີ່ໜັກແໜ້ນມີຄວາມໝາຍ ເພື່ອປ້ອງກັນບໍ່ໃຫ້ໂສກນາດຕະກໍາແບບນີ້ ເກີດຂຶ້ນອີກ ໃນຕອນເຊົ້າວານນີ້ ທີ່ນະຄອນຫລວງວໍຊິງຕັນ ປະທານາທິບໍດີ ສະຫະລັດ ທ່ານ Barack Obama ໄດ້ຖະແຫລງຕໍ່ປະຊາຊົນອາເມຣິກັນທາງໂທລະພາບ ດ້ວຍນໍ້າຕາຍ້ອຍ ຊຶ່ງທ່ານກ່າວວ່າ “ຫົວໃຈຂອງພວກເຮົາແຕກສະຫລາຍ” ນໍານການເສຍຊີວິດຂອງຄົນພວກນີ້ ຄໍາຖະແຫລງຂອງທ່ານ ໄດ້ມີຂື້ນ ບໍ່ເທົ່າໃດຊົ່ວໂມງ ຫລັງຈາກເກີດເຫດຮ້າຍດັງກ່າວ ແລະຄວາມອົນລະວົນ ຢູ່ທີ່ໂຮງຮຽນ ໃນເມືອງ Newton ຊຶ່ງເປັນປະຊາຄົມນ້ອຍໆ ຕັ້ງຢູ່ກໍ້າຕາເວັນອອກສຽງເໜືອ ຂອງນະຄອນນິວຢອກ ໄກອອກໄປ 130 ກິໂລແມດ ທ່ານປະທານາທິບໍດີ ກ່າວວ່າ ສ່ວນໃຫຍ່ຂອງພວກເສຍຊີວິດໃນມື້ນີ້ ແມ່ນເດັກນ້ອຍ ທີ່ໜ້າຮັກໜ້າແພງ ອາຍຸລະຫວ່າງ 5 ປີ ຫາ 10 ປີ ບັນດາຜູ້ເຫັນເຫດການກ່າວວ່າ ມືປືນອາຍຸ 20 ປີ ທີ່ນຸ່ງເຄື່ອງທະຫານ ສີດໍາ ໄດ້ຍ່າງເຂົ້າໄປໃນໂຮງຮຽນໃນຕອນເຊົ້າ ແລະຍິງປືນກາດໃສ່ພວກເດັກນ້ອຍ ແລະນາຍຄູຂອງເຂົາເຈົ້າ ຢູ່ໃນສອງຫ້ອງຮຽນ ຊື່ຂອງພວກເດັກນ້ອຍຍັງບໍ່ທັນໄດ້ເປີດເຜີຍເທື່ອ ທ່ານຄູໃຫຍ່ຂອງໂຮງຮຽນ ແມ່ນຜູ້ນຶ່ງ ຢູ່ໃນຈໍານວນພວກເສຍຊີວິດ ຕໍາຫລວດໄດ້ພົບເຫັນ ອາວຸດປືນທະຫານອີກກະບອກນຶ່ງ ຢູ່ໃນລົດຂອງຄົນຮ້າຍ ທີ່ຖືກ ເປີດເຜີຍວ່າ ຊື່ Adam Lanza ຜູ້ກ່ຽວຍິງໂຕເອງຕາຍຄາທີ່ ມີການພົບເຫັນປືນສັ້ນ ອັດຕະໂນມັດອີກສອງກະບອກ ຢູ່ໃກ້ໆໂຕຜູ້ກ່ຽວ ເຈົ້າໜ້າທີກ່າວວ່າ ມືປືນໄດ້ສັງຫານແມ່ຂອງຕົນ ຢູ່ທີເຮືອນຂອງແມ່ທີ່ຜູ້ກ່ຽວຢູ່ນໍານັ້ນ ແລ້ວກໍຂັບລົດຂອງແມ່ໄປຍັງໂຮງຮຽນ ບ່ອນທີ່ຜູ້ເຫັນເຫດການກ່າວວ່າ ລາວເລີ້ມຍິງ ລະດົມໃສ່ຜູ້ຄົນ ໂດຍບໍ່ກ່າວຫຍັງຈັກຄໍາ ອ້າຍຂອງມືປືນ ໄດ້ຖືກເຈົ້າໜ້າທີຈັບໄປສອບປາກຄໍາໃນແລງວັນສຸກວານນີ້ ທີ່ລັດ New Jersey ຕໍາຫລວດກ່າວວ່າ ຜູ້ກ່ຽວໃຫ້ການຮ່ວມມືກັບການສືບສວນເປັນຢ່າງດີ